Dómsmálaráðuneytið auglýsir laust til umsóknar embætti dómara við Landsrétt . Stefnt er að því að skipa í embættið hið fyrsta eftir að dómnefnd um hæfni umsækjenda um dómaraembætti hefur lokið störfum . Um launakjör fer samkvæmt lögum um dómstóla nr. 50 / 2016 , sbr. lög nr. 79 / 2019 . Umsækjendur skulu fullnægja skilyrðum 2. mgr. 21. gr. laga nr. 50 / 2016 . Í samræmi við 4. gr. reglna nr. 620 / 2010 , um störf dómnefndar sem fjallar um hæfni umsækjenda um dómaraembætti , er áskilið að í umsókn komi fram upplýsingar um 1 ) núverandi starf 2 ) menntun og framhaldsmenntun , 3 ) reynslu af dómstörfum , 4 ) reynslu af lögmannsstörfum , 5 ) reynslu af stjórnsýslustörfum , 6 ) reynslu af fræðistörfum , s.s. kennslu og öðrum akademískum störfum og upplýsingar um útgefnar ritrýndar greinar og bækur , fræðilega fyrirlestra o.s.frv. , 7 ) reynslu af stjórnun , 8 ) reynslu af öðrum aukastörfum sem nýtast dómaraefni , s.s. vinnu í tengslum við undirbúning lagasetningar o.fl. , 9 ) upplýsingar um almenna og sérstaka starfshæfni , 10 ) upplýsingar um andlegt atgervi og sjálfstæði í vinnubrögðum , 11 ) upplýsingar um tvo fyrrverandi eða núverandi samstarfsmenn eða yfirmenn sem geta veitt dómnefnd bæði munnlega og skriflega upplýsingar um störf og samstarfshæfni umsækjanda og 12 ) aðrar upplýsingar sem varpað geta ljósi á faglega eiginleika og færni umsækjanda sem máli skipta fyrir störf landsréttardómara . Með umsókn skal fylgja eftir því sem við á : 1 ) afrit af prófskírteinum , 2 ) afrit dóma í munnlegum fluttum málum sem umsækjandi hefur samið atkvæði í síðustu 12 mánuði , 3 ) afrit af stefnu og greinargerð í málum sem umsækjandi hefur samið og flutt munnlega síðustu 12 mánuði , 4 ) afrit af úrskurðum stjórnvalda sem umsækjandi hefur samið síðustu 12 mánuði og 5 ) útgefin fræðirit og ljósrit af tímaritsgreinum umsækjenda . Þess er óskað að þær tímaritsgreinar sem hafa verið ritrýndar verði auðkenndar . 6 ) Önnur gögn sem varpa ljósi á faglega færni umsækjanda til starfa sem landsréttardómari . Umsóknir skulu berast dómsmálaráðuneytinu eigi síðar en 20. janúar 2020 . Til þess að hraða afgreiðslu umsókna og bréfaskiptum er áskilið að umsóknir og fylgigögn berist dómsmálaráðuneytinu með rafrænum hætti á netfangið [ email protected ] . Öllum umsóknum verður svarað þegar ákvörðun um skipun liggur fyrir .